Anders Svor

Anders Svor (født 14. desember 1864, død 2. mai 1929) var en norsk billedhugger. Han var naturalist påvirket av nyromantikken, Auguste Rodin var også en viktig inspirasjon.

 Liv 
Han var bondesønn, født og oppvokst på garden Svor i Hornindal, med foreldrene Rasmus Kristofer Svor (1835–1914) og Ragnhild Svor f. Seljeset (1833–1902). Allerede som gutt viste han uvanlige evner i treskjæring, noe som skulle bli starten på kunstnerlivet hans. 17 år gammel reiste han til Christiania, der han begynte  som treskjærer ved Brødr. Hals‘ pianofabrikk. Senere ble han elev ved Den kongelige tegneskole. 21 år gammel dro han til København, der han ble elev ved København Kunstakademi.

Anders Svor bodde en tid i Paris, men slo seg ned i Kristiania, der han hadde atelieret og boplassen sin. Han levde enslig og døde 2. mai 1929. Han er gravlagt på Hornindal kyrkjegard. 

I hjembygda Hornindal ble det i 1953 åpnet et eget museum for Anders Svor, Anders Svor-museet, med omkring 450 arbeider av kunstneren.

 Virke som kunstner 

Han deltok på flere kunstutstillinger i Christiania, videre i København, Paris og Chicago. Det store gjennombruddet fikk Svor med skulpturen «David». På en internasjonal kunstutstilling i Berlin i 1891 fikk han gullmedalje for dette kunstverket, en utmerkelse som hang svært høyt. Statuen ble ødelagt på hjemreise fra en utstilling i Chicago. Sammen med Sofus Madsen deltok han i sommer-OL i 1924 i Paris med skulpturen Diskoskaster.  

I 1891 vant han i konkurransen om Tordenskjold-monumentet i Kristiania. Men han fikk ikke utføringen av den, noe som ble et hardt slag for den unge kunstneren. Etter hans død ble Svors Tordenskiold avduket av kong Olav i Horten, en kopi ble avduket av kronprins Harald på Haakonsvern.

Om «Bylgja/Bølgen» utstilt på Olaf Bulls plass på Skillebekk og «Etter badet» utenfor Bislet bad skriver Edvard Hoem at han blir slått av hvor vart uttrykket i statuen er, det har «både spenst og ynde». Ifølge Hoem kom Svor i skyggen av den dominerende Gustav Vigeland.Hoem, Edvard: Svor fram frå gløymsla. Klassekampen, 25. juni 2014.

Morten Johan Svendsen skriver at Svors figurative bildespråk virker «både utdatert og framandt i dag», mens både Svendsen og Inge Fænn mener at Svor i sin tid var blant Norges fremste skulptører i skyggen av Gustav Vigeland.Dag og Tid, 2. januar 2014.

 Skulpturer 

 Tordenskiold-statuen i det Sjømilitære Samfund, Horten, avduket av Kong Olav, kopi på Haakonsvern avduket av kronprins Harald
 Bølgen, også kalt Havfruefontenen på Olaf Bulls plass på Skillebekk i Oslo
 David, gikk til topps i en konkurranse i Berlin
 Christian Michelsen og Oscar II' i Anders Svor-museet
 Etter badet, ved Bislet bad i Oslo
 Statue av Svend Foyn i Tønsberg
 Byster av 
 Fridtjof Nansen
 Christian Michelsen
 Henrik Ibsen
 Bjørnstjerne Bjørnson

 Galleri 

 Bøker om Anders Svor 
 Anders Svor og Svor-museet:1954 av Olav Gullvåg og P.O. Svor
 Morten Johan Svendsen: Anders Svor: Skulpturar i utval. Leikanger: Skald forlag, 2014.
 Inge Fænn: Anders Svor. Bilethoggaren frå Hornindal Selja forlag, 2014.

 Referanser 

 Eksterne lenker 

 Anders Svor Museum 
 Norsknettskolen Anders Svor side  av Kari Tonheim 1905 – Christian Michelsen og Oscar II i Svormuseet  av Hermund Kleppa''

Kategori:Norske billedhuggere
Kategori:Norske treskjærere
Kategori:Personer fra Hornindal kommune